UNkanyeziyethu Malunga Ungena Kuhlelo Lwe Mandela Washington Fellowship
UNkosazana Malunga uthi ithuba leli lizamsiza emsebenzini wakhe ngoba uzathola ithuba lokufunda ukuthi abanye baphatha amabhizimusi abo njani.
WASHINGTON D.C. — Uhlelo lokuthuthukisa abasakhulayo kwezobukhokheli lakumabhizimusi oluqhutshwa minyaka yonke luletha abadabuka emazweni awezwekazi leAfrica kwele Melika, olwe Mandela Washington Fellowship, olwalonyaka luqalisa ngenyanga ezayo. Njengawo wonke amazwe kuzwekazi leAfrica aletha izizalwane zawo kulolu hlelo, eleZimbabwe lalo lilezizalwane ezimbalwa esezikhethwe ukuza eMelika ukuzofunda okwama viki ayisithupha bese makholitshi atshiyeneyo. UNkosazana Nkanyeziyethu Malunga, owasungula inkampani engaphansi kwegama elithi Ganu njalo oyingcwethi kwezokuthunga izigqoko koBulawayo, ongumunye wabasakhulayo abadabuka eZimbabwe osengene kuhlelo lolu. UNkosazana Malunga ozabe esekolitshi le leHigh University e Pennsylvania, uthi ukuthola ithuba lokuba kuhlelo lolu kuyinto emlethela injabulo. Uphinde wathi usebenza labantu abatshiyeneyo abanjengalabo asebekhulile ukwenzeala ukuthi kuthungwe impahla elohlonzi. “Mina ngiyathanda ukusebenzelana labantu abadala ngoba balolwazi olujulileyo. Ulwazi lwabo luthuthukise umsebenzi wami wokuthunga izigqoko. Phambili kwalokho ngiyasebenzelana labantu abaphila ngobugoga. Ngombono wami izinto lezi ezimbili yizo ezayenza ukuthi ngikhethwe ukuba ngibe ngomunye okuhlelo lolu.” UNkosazana Malunga uthi ithuba leli lizamsiza emsebenzini wakhe ngoba uzathola ithuba lokufunda ukuthi abanye baphatha amabhizimusi abo njani njalo ukuthi bayethunga izigqoko zabo njani.